ນາຍົກລັດຖະມົນຕີຫງວຽນຊວນຟຸກພົບປະກັບທ່ານປະທານາທິບໍດີObama
ການພົບປະລະຫວ່າງ 2 ຝ່າຍ
(ພາບ: Quang Hiếu)
ດັ່ງທີ່ໄດ້ໃຫ້ຂ່າວໄປແລ້ວ, ວັນທີ 23/5, ຢູ່ ຮ່າໂນ້ຍ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ຕ້ອນຮັບທ່ານປະທານາທິບໍດີ Barack Obama ພວມຢ້ຽມຢາມ ຫວຽດນາມ ແຕ່ວັນທີ 23 – 25/5. ທ່ານນາຍົກລັດຖະມົນຕີ ຫງວຽນຊວນຟຸກ ແລະ ທ່ານປະທານາທິບໍດີ Barack Obama ໄດ້ທົບທວນຄືນ ແລະ ສະແດງຄວາມເພິ່ງພໍໃຈຕໍ່ບັນດາຄວາມຄືບໜ້າຢ່າງແທດຈິງໃນການພົວພັນ 2 ປະເທດນັບແຕ່ເມື່ອສ້າງຕັ້ງການພົວພັນຄູ່ຮ່ວມມືຮອບດ້ານ (2013), ພິເສດແມ່ນໃນຂົງເຂດເສດຖະກິດ - ການຄ້າ - ການລົງທຶນ, ການສຶກສາ, ສາທາລະນະສຸກ, ແກ້ໄຂຜົນຮ້າຍຢ້ອນຫຼັງຈາກສົງຄາມ ແລະ ພົວພັນແລກປ່ຽນປະຊາຊົນ. ທ່ານນາຍົກລັດຖະມົນຕີ ຫງວຽນຊວນຟຸກ ແລະ ທ່ານປະທານາທິບໍດີ Obama ກໍ່ໄດ້ແລກປ່ຽນກ່ຽວກັບບັນດາມາດຕະການເພີ່ມທະວີການພົວພັນຮ່ວມມືຄູ່ຮ່ວມມືຮອບດ້ານ ຫວຽດນາມ - ອາເມລິກາ, ໃນນັ້ນບຸລິມະສິດຊຸກຍູ້ການຮ່ວມມືພັດທະນາເປັນຈຸດສຸມ ແລະ ກຳລັງໜູນຂອງການພົວພັນໃນໄລຍະຈະມາເຖິງ.
ທ່ານນາຍົກລັດຖະມົນຕີ ຫງວຽນຊວນຟຸກ ສະເໜີໃຫ້ ອາເມລິກາ ຮັບຮອງກົດລະບຽບເສດຖະກິດການຕະຫຼາດຂອງ ຫວຽດນາມ ໂດຍໄວ, ເປີດປະຕູຕະຫຼາດໃຫ້ແກ່ສິນຄ້າ ຫວຽດນາມ ກ່ວາອີກ, ເພີ່ມທະວີການລົງທຶນໂດຍກົງເພື່ອກາຍເປັນນັກລົງທຶນໃຫຍ່ສຸດຂອງ ຫວຽດນາມ, ໜູນຊ່ວຍຮັບມືກັບການປ່ຽນແປງຂອງດິນຟ້າອາກາດ, ພິເສດແມ່ນຢູ່ເຂດທົ່ງພຽງແມ່ນຳ້ຂອງ ແລະ ໜູນຊ່ວຍ ຫວຽດນາມ ຈັດຕັ້ງ APEC 2017 ສຳເລັດຜົນ, ຊຸກຍູ້ການພົວພັນແລກປ່ຽນປະຊາຊົນ. ທ່ານນາຍົກລັດຖະມົນຕີ ຫງວຽນຊວນຟຸກ ຢັ້ງຢືນບົດບາດສຳຄັນ ແລະ ການປະກອບສ່ວນຕັ້ງໜ້າຂອງປະຊາຄົມຊາວ ຫວຽດນາມ ອາໄສຢູ່ ອາເມລິກາ ໃນການຊຸກຍູ້ການພົວພັນ 2 ຝ່າຍ ແລະ ສະເໜີໃຫ້ ອາເມລິກາ ສ້າງເງື່ອນໄຂໃຫ້ປະຊາຄົມພັດທະນາ ແລະ ປະກອບສ່ວນຫຼາຍກ່ວາອີກໃຫ້ແກ່ການພົວພັນ 2 ປະເທດ. ທ່ານນາຍົກລັດຖະມົນຕີ ຫງວຽນຊວນຟຸກ ກໍ່ຢັ້ງຢືນຄືນໃໝ່ວ່າ: ຫວຽດນາມ ຈະຍື່ນສະເໜີຕໍ່ສະພາແຫ່ງຊາດ ພິຈາລະນາໃຫ້ສັດຕະຍາບັນສັນຍາຄູ່ຮ່ວມມືຂ້າມ ປາຊີຟິກ (TPP). ທ່ານປະທານາທິບໍດີ Obama ຢັ້ງຢືນວ່າ: ອາເມລິກາ ປາດຖະໜາຢາກສ້າງຕັ້ງການພົວພັນມິດຕະພາບ ແລະ ຍາວນານກັບ ຫວຽດນາມ ບົນພື້ນຖານເຄົາລົບລະບອບການເມືອງຂອງກັນ ແລະ ເພື່ອຜົນປະໂຫຍດຂອງປະຊາຊົນ 2 ປະເທດ. ທ່ານປະທານາທິບໍດີ Obama ເນັ້ນໜັກວ່າ: TPP ແມ່ນສັນຍາການຄ້າທີ່ມີຄຸນນະພາບສູງຂອງສະຕະວັດທີ 21, ຢັ້ງຢືນຄວາມຕັດສິນໃຈຊຸກຍູ້ການຮັບຮອງເອົາສັນຍານີ້ໃນປີ 2016.
ການນຳ 2 ທ່ານໄດ້ແລກປ່ຽນກ່ຽວກັບສະພາບການພາກພື້ນ, ໃນນັ້ນມີບັນຫາທະເລຕາເວັນອອກ, ບັນດາການທ້າທາຍຈາກຄວາມໝັ້ນຄົງບໍ່ເຄີຍມີມາກ່ອນ ທີ່ພວມພົ້ນເດັ່ນມີຜົນສະທ້ອນເຖິງສັນຕິພາບ, ສະຖຽນລະພາບ ແລະ ການຮ່ວມມືພັດທະນາຂອງພາກພື້ນ ແລະ ໂລກ, ຢັ້ງຢືນຫຼັກການເຄົາລົບກົດບັດ ສປຊ, ກົດໝາຍສາກົນໃນການຮ່ວມມື ແລະ ແກ້ໄຂບັນດາບັນຫາພາກພື້ນ. 2 ຝ່າຍເຫັນດີເປັນເອກະສັນນຳກັນວ່າ: ການຂັດແຍ້ງກັນບົນທະເລຕາເວັນອອກ ຕ້ອງໄດ້ຮັບການແກ້ໄຂໂດຍສັນຕິວິທີ, ບົນພື້ນຖານກົດໝາຍສາກົນ, ຮັບປະກັນຄວາມເສລີ ແລະ ຄວາມປອດໄພໃນການເດີນທະເລ, ການບິນ, ບໍ່ນຳໃຊ້ກຳລັງອາວຸດ.
(ແຫຼ່ງຄັດຈາກ VOV)